title: Regulamentul de punere în aplicare (UE) 2020/204 al Comisiei din 28 noiembrie 2019 privind obligațiile detaliate ale furnizorilor serviciului european de taxare rutieră electronică, conținutul minim al declarației privind domeniul serviciului european de taxare rutieră electronică, interfețele electronice și cerințele pentru elementele constitutive de interoperabilitate și de abrogare a Deciziei 2009/750/CE

text:
                  17.2.2020

                  RO

                  Jurnalul Oficial al Uniunii Europene

                  L 43/49

         REGULAMENTUL DE PUNERE ÎN APLICARE (UE) 2020/204 AL COMISIEI
         din 28 noiembrie 2019
         privind obligațiile detaliate ale furnizorilor serviciului european de taxare rutieră electronică, conținutul minim al declarației privind domeniul serviciului european de taxare rutieră electronică, interfețele electronice și cerințele pentru elementele constitutive de interoperabilitate și de abrogare a Deciziei 2009/750/CE
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva (UE) 2019/520 a Parlamentului European și a Consiliului din 19 martie 2019 privind interoperabilitatea sistemelor de taxare rutieră electronică și facilitarea schimbului transfrontalier de informații cu privire la neplata taxelor rutiere în cadrul Uniunii (1), în special articolul 5 alineatul (11), articolul 6 alineatul (9), articolul 14 alineatul (3), articolul 15 alineatele (6) și (7),
         după consultarea Comitetului pentru taxarea rutieră electronică,
         întrucât:

                     (1)

                     Pentru a completa cadrul legislativ în vederea asigurării interoperabilității sistemelor de taxare rutieră electronică, este necesar să se stabilească cerințe detaliate privind obligațiile furnizorilor serviciului european de taxare rutieră electronică (SETRE), conținutul declarației privind domeniul SETRE, interfețele electronice și cerințele pentru elementele constitutive de interoperabilitate.

                     (2)

                     Pentru a se evita apariția unor probleme de performanță ale sistemului SETRE, furnizorilor SETRE ar trebui să li se solicite să își monitorizeze serviciile și să colaboreze cu entitatea care percepe taxele rutiere atunci când efectuează încercări ale sistemului de taxare.

                     (3)

                     Furnizorii SETRE ar trebui să furnizeze date specifice entității care percepe taxele rutiere, astfel încât să poată avea loc verificarea calculului taxelor rutiere aplicate.

                     (4)

                     Pentru a asigura buna funcționare a sistemului SETRE, furnizorii SETRE ar trebui să ofere sprijin tehnic pentru identificarea echipamentelor de bord.

                     (5)

                     În cazul în care măsurile prevăzute în prezentul regulament implică prelucrarea de date cu caracter personal, prelucrarea datelor respective ar trebui să se efectueze în conformitate cu dreptul Uniunii privind protecția datelor cu caracter personal și a vieții private, în special cu Regulamentul (UE) 2016/679 al Parlamentului European și al Consiliului (2) și, după caz, cu Directiva 2002/58/CE a Parlamentului European și a Consiliului (3). În acest scop, furnizorii SETRE nu ar trebui să fie obligați să furnizeze entităților care percep taxele rutiere mai multe date privind clienții decât este necesar pentru a asigura funcționarea corectă a SETRE.

                     (6)

                     Pentru a furniza informații adecvate utilizatorilor, facturarea ar trebui să reflecte în mod transparent diferitele componente de preț ale taxelor și serviciilor.

                     (7)

                     Ar trebui specificat conținutul minim al declarației privind domeniul SETRE, pentru a oferi furnizorilor SETRE un grad suficient de claritate în ceea ce privește condițiile de furnizare a SETRE în domeniul de taxare corespunzător.

                     (8)

                     Funcționarea neîntreruptă a SETRE necesită un nivel minim de armonizare a interfețelor electronice și a funcționării interfețelor între părți, în special între entitățile care percep taxele rutiere și furnizorii SETRE.

                     (9)

                     Ar trebui să se stabilească cerințe de infrastructură specifice pentru a permite comunicarea și funcționarea corectă a echipamentelor părților implicate și pentru a obține o funcționare fără probleme și securizată a interoperabilității și aplicării SETRE.

                     (10)

                     Pentru ca procesul de acreditare a furnizorilor SETRE să devină mai eficace, este necesară o anumită armonizare a procedurii de evaluare a conformității cu specificațiile și a adecvării pentru utilizare a elementelor constitutive de interoperabilitate între diferitele domenii ale SETRE. Prin urmare, este necesar să se stabilească o astfel de procedură, care să includă conținutul și formatul declarațiilor CE.

                     (11)

                     Pentru a asigura coerența cadrului juridic și buna funcționare a sistemului SETRE, Decizia 2009/750/CE a Comisiei (4) ar trebui abrogată de la data la care Directiva (UE) 2019/520 trebuie transpusă în toate statele membre, și anume de la data la care prezentul regulament și actele delegate menționate în directiva respectivă vor începe să se aplice.

                     (12)

                     Măsurile prevăzute în prezentul regulament sunt conforme cu avizul Comitetului pentru taxarea rutieră electronică menționat la articolul 31 alineatul (1) din Directiva (UE) 2019/520,

               ADOPTĂ PREZENTUL REGULAMENT:

            Articolul 1
            Domeniul de aplicare
            Prezentul regulament stabilește obligații detaliate pentru furnizorii SETRE, informații privind conținutul minim al declarației privind domeniul SETRE, specificații pentru interfețele electronice între elementele constitutive de interoperabilitate, cerințe pentru aceste elemente constitutive, precum și procedura care trebuie aplicată de statele membre pentru a evalua conformitatea cu specificațiile și adecvarea pentru utilizare a elementelor constitutive de interoperabilitate.

            Articolul 2
            Obligațiile detaliate ale furnizorilor SETRE

               (1)   Pentru monitorizarea performanței serviciilor lor, furnizorii SETRE pun în aplicare proceduri operaționale auditate care prevăd măsuri adecvate în cazul în care se detectează probleme de performanță sau de încălcare a integrității.

               (2)   În sistemele bazate pe sistemul global de navigație prin satelit, furnizorii SETRE monitorizează disponibilitatea datelor de navigație și de localizare obținute prin satelit. Ei informează entitățile care percep taxele rutiere cu privire la orice dificultăți pe care le întâmpină la stabilirea datelor din declarația privind taxa rutieră în legătură cu receptarea semnalelor prin satelit.

               (3)   Entitatea care percepe taxele rutiere poate solicita colaborarea unui furnizor SETRE pentru a efectua încercări de taxare rutieră neanunțate și detaliate implicând vehicule care circulă sau care au circulat recent pe domeniul (domeniile) SETRE ale entității respective. Numărul vehiculelor supuse unor astfel de încercări în decurs de un an pentru un anumit furnizor SETRE este proporțional cu traficul mediu anual sau cu previziunile de trafic ale furnizorului SETRE pe domeniul (domeniile) SETRE ale entității care percepe taxele rutiere.

               (4)   Cu excepția cazului în care se convine altfel, furnizorul SETRE furnizează entității care percepe taxele rutiere următoarele informații, care sunt necesare pentru a aplica taxa rutieră vehiculelor utilizatorilor SETRE sau pentru a permite entității care percepe taxele rutiere să verifice calculul taxei rutiere aplicate vehiculelor utilizatorilor SETRE de către furnizorii SETRE:

                           (a)

                           numărul plăcuței de înmatriculare a vehiculului utilizatorului SETRE, inclusiv codul de țară pentru plăcuța de înmatriculare internațională;

                           (b)

                           un identificator al contului de utilizator SETRE;

                           (c)

                           un identificator al OBE (echipamente de bord – on-board equipment), în cazul în care sunt utilizate într-un domeniu SETRE;

                           (d)

                           parametrii de clasificare a vehiculului necesari pentru stabilirea tarifului aplicabil.

                     Schimbul de date trebuie să respecte dispozițiile din anexa I la prezentul regulament de punere în aplicare.

               (5)   Furnizorii SETRE asigură servicii corespunzătoare și asistență tehnică pentru a garanta instalarea corectă a echipamentelor de bord. Furnizorii SETRE sunt responsabili pentru parametrii invariabili de clasificare a vehiculelor, înregistrați în echipamentele de bord sau în sistemul lor administrativ. Parametrii variabili de clasificare a vehiculelor, care pot diferi de la o călătorie la alta sau în cadrul aceleiași călătorii și care sunt planificați a fi introduși printr-o intervenție asupra vehiculului, trebuie să poată fi configurați prin intermediul unei interfețe om-mașină corespunzătoare.

               (6)   Acolo unde este cazul, în facturile emise de furnizorii SETRE pentru utilizatorii individuali SETRE se separă în mod clar prețul serviciilor asigurate de furnizorul SETRE de taxele aplicate și se specifică, dacă utilizatorul nu decide altfel, cel puțin momentul și locul aplicării taxelor, precum și defalcarea anumitor taxe care este relevantă pentru utilizator.

               (7)   Furnizorii SETRE informează neîntârziat pe utilizatorii SETRE cu privire la orice nedeclarare a taxelor rutiere în legătură cu contul lor, oferind posibilitatea de a regulariza contul înainte de aplicarea oricărei măsuri coercitive, în cazul în care acest lucru este posibil în temeiul legislației naționale.

            Articolul 3
            Declarația privind domeniul SETRE
            Declarația privind domeniul SETRE menționată la articolul 6 alineatul (2) din Directiva (UE) 2019/520 conține cel puțin elementele enumerate în anexa II la prezentul regulament de punere în aplicare și respectă cerințele prevăzute în anexa respectivă.

            Articolul 4
            Rolul părților interesate și interfețele SETRE

               (1)   Entitățile care percep taxele rutiere și furnizorii SETRE pun în aplicare interfețe comune și implementează protocoale de comunicare în conformitate cu cerințele din anexa I la prezentul regulament de punere în aplicare. Prin canale de comunicare interoperabile, furnizorii SETRE oferă entităților care percep taxele rutiere informații securizate cu privire la operațiunile de taxare rutieră și de control/aplicare de măsuri coercitive, în conformitate cu specificațiile tehnice aplicabile.

               (2)   Furnizorii SETRE asigură mijloacele necesare pentru ca entitățile care percep taxele rutiere să poată detecta cu ușurință și fără echivoc dacă un vehicul, care circulă pe domeniul lor SETRE necesitând utilizarea unui OBE și care se presupune că utilizează SETRE, este efectiv echipat cu un echipament SETRE de bord validat care funcționează corect și furnizează informații exacte.

               (3)   Echipamentele SETRE de bord asigură o interfață om-mașină care indică utilizatorului faptul că OBE funcționează în mod corespunzător, precum și o interfață care servește la declararea parametrilor de taxare rutieră variabili și la indicarea setărilor acestor parametri.

            Articolul 5
            Conformitatea cu specificațiile și adecvarea pentru utilizare
            Conformitatea cu specificațiile și adecvarea pentru utilizare ale elementelor constitutive de interoperabilitate se evaluează în conformitate cu anexa III la prezentul regulament de punere în aplicare.

            Articolul 6
            Abrogare
            Decizia 2009/750/CE se abrogă cu efect de la 19 octombrie 2021.

            Articolul 7
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică de la 19 octombrie 2021.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 28 noiembrie 2019.

                  Pentru Comisie

                  Președintele

               Jean-Claude JUNCKER

            (1)  JO L 91, 29.3.2019, p. 45.

            (2)  Regulamentul (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (JO L 119, 4.5.2016, p. 1).

            (3)  Directiva 2002/58/CE a Parlamentului European și a Consiliului din 12 iulie 2002 privind prelucrarea datelor personale și protejarea confidențialității în sectorul comunicațiilor publice (JO L 201, 31.7.2002, p. 37).

            (4)  Decizia 2009/750/CE a Comisiei din 6 octombrie 2009 privind definirea serviciului european de taxare rutieră electronică și a elementelor tehnice ale acestuia (JO L 268, 13.10.2009, p. 11).

            ANEXA I
            INTERFEȚELE SERVICIULUI ELECTRONIC EUROPEAN DE TAXARE RUTIERĂ
            Furnizorii serviciului electronic european de taxare rutieră (SETRE) și entitățile care percep taxele rutiere utilizează următoarele interfețe electronice:

                        1.

                        Interfețele radio electronice din trafic între echipamentele de bord (OBE) ale furnizorilor SETRE și echipamentele fixe sau mobile ale entității care percepe taxele rutiere. Ca o cerință minimă, interfețele standardizate din trafic între OBE și echipamentele fixe sau mobile din trafic ale entității care percepe taxele rutiere trebuie să asigure:

                                    (a)

                                    Tranzacțiile de facturare a taxei rutiere prin comunicații specializate cu rază scurtă de acțiune (DSRC – Dedicated Short-Range Communication), care îndeplinesc cerințele următoare:

                                                (i)

                                                echipamentele de bord ale furnizorilor SETRE respectă standardul EN 15509:2014 (1), precum și clauzele din ETSI ES 200674-1 V2.4.1 (2) referitoare la interoperabilitate;

                                                (ii)

                                                echipamentele fixe sau mobile din trafic ale entității care percepe taxele rutiere respectă standardul EN 15509:2014. În Italia, echipamentele fixe sau mobile din trafic ale entității care percepe taxele rutiere pot, în mod alternativ, să respecte clauzele din ETSI ES 200674-1 V2.4.1 referitoare la interoperabilitate;

                                    (b)

                                    verificarea în timp real a conformității tranzacțiilor conforme cu EN ISO 12813:2015 (3);

                                    (c)

                                       localisation augmentation (where applicable) compliant to EN ISO 13141:2015 (4) [creșterea nivelului de localizare (după caz) în conformitate cu EN ISO 13141: 2015].

                              OBE SETRE respectă punctul 1 literele (a), (b) și (c). OBE SETRE furnizate utilizatorilor de vehicule ușoare trebuie să respecte dispozițiile menționate la punctul 1 litera (a), astfel cum se menționează la articolul 3 alineatul (6) din Directiva (UE) 2019/520.
                        Entitățile care percep taxele rutiere pot pune în aplicare oricare dintre dispozițiile menționate la punctul 1 literele (a), (b) și (c) și la punctul 2 în ceea ce privește echipamentul lor fix sau mobil din trafic, în conformitate cu cerințele acestora.
                        În cazul în care entitatea care percepe taxele rutiere pune în aplicare o nouă versiune a unui standard pentru o interfață între echipamentele din trafic și OBE, interfața continuă să sprijine versiunea anterioară pentru o perioadă limitată, pentru a permite continuarea compatibilității sistemului său de taxare rutieră electronică cu OBE-urile în funcțiune. Durata acestei perioade se publică de către entitatea care percepe taxele rutiere în declarația sa privind domeniul SETRE și nu poate fi mai scurtă de doi ani.

                        2.

                        Sisteme de imagistică electrooptice la nivelul echipamentelor fixe sau mobile din trafic ale entității care percepe taxele rutiere, oferind mijloace de recunoaștere automată a plăcuței de înmatriculare (ANPR – automatic number plate recognition) în sisteme de taxare rutieră în care instalarea unui OBE nu este necesară.

                        3.

                        Interfețele electronice între serviciile administrative respective.
                        Entitățile care percep taxele rutiere pun în aplicare acele aspecte ale interfeței care sunt legate de tehnologia utilizată în domeniul SETRE aflat sub responsabilitatea lor (GNSS, DSRC și/sau ANPR).

                        3.1.

                        Următoarele interfețe între serviciile administrative sunt puse în aplicare atât de către furnizorii SETRE, cât și de către entitățile care percep taxele rutiere, indiferent de tehnologia utilizată în domeniul SETRE de taxare:

                                    (a)

                                    schimbul de informații pentru a sprijini tratarea exceptării de către entitățile care percep taxele rutiere a furnizorilor SETRE;

                                    (b)

                                    schimbul de liste privind utilizatorii SETRE între furnizorii SETRE și entitățile care percep taxele rutiere;

                                    (c)

                                    schimbul de garanții;

                                    (d)

                                    schimbul de date de context privind taxa rutieră;

                                    (e)

                                    opțional, schimbul de cereri de plată în conformitate cu modelul de afaceri adoptat.

                        3.2.

                        Următoarele interfețe între serviciile administrative sunt puse în aplicare în mod suplimentar atât de către furnizorii SETRE, cât și de către entitățile care percep taxele rutiere pentru domeniile SETRE, care implementează tehnologia GNSS:

                                    (a)

                                    depunerea și validarea declarațiilor sistemului global de navigație prin satelit (GNSS) privind taxele rutiere;

                                    (b)

                                    opțional, schimbul de anunțuri de plată în conformitate cu modelul de afaceri adoptat,

                                    (c)

                                    opțional, schimbul de detalii de facturare în conformitate cu modelul de afaceri adoptat.

                        3.3.

                        Următoarele interfețe între serviciile administrative sunt puse în aplicare în mod suplimentar atât de către furnizorii SETRE, cât și de către entitățile care percep taxele rutiere pentru domeniile SETRE, care implementează tehnologia DSRC:

                                    (a)

                                    schimbul de informații privind detaliile de facturare;

                                    (b)

                                    opțional, schimbul de cereri de plată pe baza unor tranzacții de facturare prin comunicații specializate cu rază scurtă de acțiune (DSRC).

                        3.4.

                        Următoarele interfețe între serviciile administrative sunt puse în aplicare în mod suplimentar atât de către furnizorii SETRE, cât și de către entitățile care percep taxele rutiere pentru domeniile SETRE, care implementează tehnologia ANPR:

                                    (a)

                                    opțional, schimbul de informații privind detaliile de facturare;

                                    (b)

                                    opțional, schimbul de cereri de plată pe baza unor tranzacții de facturare ANPR.

                              Interfețele electronice pentru operațiile bazate pe DSRC și GNSS între serviciile administrative respective ale entității care percepe taxele rutiere și cele ale furnizorului SETRE respectă standardul CEN/TS 16986:2016 (5), astfel cum a fost corectat prin CEN/TS 16986:2016/AC:2017, cel mult la cinci ani de la data intrării în vigoare a prezentului regulament de punere în aplicare. În cazul în care entitatea care percepe taxele rutiere sau furnizorul SETRE pune în aplicare o nouă versiune a unui standard, aceasta/acesta continuă să sprijine, pentru o perioadă limitată care nu durează mai puțin de doi ani, schimbul de date compatibil cu versiunea anterioară a standardului, pentru a asigura compatibilitatea continuă a serviciilor administrative.

               (1)  Electronic fee collection – Interoperability application profile for DSRC (Sisteme de colectare a taxelor electronice – Profil de aplicație pentru interoperabilitate pentru DSRC).

               (2)  Intelligent Transport Systems (ITS) [Sisteme inteligente de transport (ITS)]; Road Transport and Traffic Telematics (RTTT) [Telematică pentru transportul și traficul rutier (RTTT)]; Dedicated Short Range Communications (DSRC) [Comunicații specializate cu rază scurtă de acțiune (DRSC)]; Partea 1: Technical characteristics and test methods for High Data Rate (HDR) data transmission equipment operating in the 5,8 GHz Industrial, Scientific and Medical (ISM) band. [Caracteristici tehnice și metode de încercare pentru echipamentele de transmisie a datelor cu flux mare de date (HDR – High Data Rate) care funcționează în banda industrială, științifică și medicală (ISM) de 5,8 GHz].

               (3)  Electronic fee collection – Compliance check communication for autonomous systems (Sisteme de colectare a taxelor electronice – Comunicarea verificării conformității pentru sisteme autonome).

               (4)  Electronic fee collection – Localisation augmentation communication for autonomous systems(Sisteme de colectare a taxelor electronice – Comunicarea creșterii nivelului de localizare pentru sisteme autonome).

               (5)  Electronic Fee Collection – Interoperable application profiles for information exchange between Service Provision and Toll Charging (Sisteme de colectare a taxelor electronice – Profiluri de aplicație interoperabile pentru schimbul de informații între furnizarea de servicii și perceperea taxelor rutiere).

            ANEXA II
            CONȚINUTUL MINIM AL UNEI DECLARAȚII PRIVIND DOMENIUL SERVICIULUI EUROPEAN DE TAXARE RUTIERĂ ELECTRONICĂ
            O declarație privind domeniul serviciului european de taxare rutieră electronică (SETRE) conține următoarele informații:

                        1.

                        O secțiune privind condițiile procedurale, care sunt nediscriminatorii și care includ cel puțin:

                                    (a)

                                    politica privind tranzacțiile de taxare rutieră (inclusiv parametrii de autorizare, datele de context ale taxării rutiere, listele negre);

                                    (b)

                                    procedurile și acordul privind nivelul serviciilor, inclusiv formatul pentru comunicarea datelor din declarația privind taxa rutieră sau datele privind facturarea, termenele și periodicitatea transferului de date din declarațiile privind taxa rutieră, procentul admis de taxe omise/eronate, exactitatea datelor din declarațiile privind taxa rutieră, performanța disponibilității funcționale;

                                    (c)

                                    politica de facturare;

                                    (d)

                                    politica de plăți;

                                    (e)

                                    o trimitere la organismul de conciliere relevant și la competențele sale legate de litigiile privind remunerarea furnizorilor SETRE și a furnizorului de servicii principal;

                                    (f)

                                    condițiile comerciale.

                        1.1.

                        Secțiunea privind condițiile comerciale include cel puțin următoarele elemente aplicabile furnizorilor SETRE:

                                    (a)

                                    orice taxă rutieră fixă aplicabilă bazată pe costurile suportate de entitatea care percepe taxele rutiere pentru furnizarea, operarea și întreținerea unui sistem care respectă SETRE. O entitate care percepe taxele rutiere nu poate impune furnizorilor SETRE taxa fixă bazată pe aceste costuri în cazul în care costurile de furnizare, de operare și de întreținere a unui sistem care respectă SETRE sunt incluse în taxa rutieră;

                                    (b)

                                    orice taxă fixă aplicabilă care trebuie plătită de către furnizorii SETRE pe baza costului procedurii de acreditare, astfel cum este menționată la articolul 2 punctul 20 din Directiva (UE) 2019/520, inclusiv costul evaluării conformității cu specificațiile sau a adecvării pentru utilizare a elementelor constitutive de interoperabilitate;

                                    (c)

                                    orice cerințe aplicabile pentru o garanție bancară sau un instrument financiar echivalent, care nu poate depăși valoarea medie a tranzacțiilor aferente taxei rutiere plătite lunar de furnizorul SETRE pentru acest domeniu de taxare. Această sumă este determinată pe baza sumei totale a tranzacțiilor aferente taxei rutiere plătite de furnizorul SETRE pentru acest domeniu de taxare în anul anterior. Pentru noii furnizori SETRE și pentru noile domenii de taxare rutieră, suma se bazează pe tranzacțiile de taxare rutieră medii preconizate plătibile de către furnizorul SETRE pentru acest domeniu de taxare rutieră în cadrul perioadei de facturare bazate pe numărul de contracte și pe taxa medie per contract estimată în planul de afaceri al furnizorului SETRE pentru domeniul de taxare rutieră specific.

                        1.2.

                        Condițiile comerciale includ, de asemenea, cel puțin o descriere a elementelor utilizate pentru a defini remunerația fixă și/sau variabilă plătită furnizorului SETRE de entitatea care percepe taxele rutiere. Remunerația poate varia în funcție de următoarele elemente:

                                    (a)

                                    valoarea taxelor percepute de furnizorul SETRE în numele entității care percepe taxele rutiere;

                                    (b)

                                    numărul de piese active ale echipamentelor de bord (OBE) furnizate de furnizorul SETRE, care sunt utilizate în domeniul SETRE al entității care percepe taxele rutiere în cauză;

                                    (c)

                                    acolo unde este cazul, numărul de tranzacții de taxare rutieră sau o altă indicație a costului comunicațiilor mobile între OBE și serviciul administrativ al furnizorului SETRE;

                                    (d)

                                    facturile emise de furnizorul SETRE utilizatorilor pentru taxele rutiere datorate pentru utilizarea domeniului SETRE în cauză;

                                    (e)

                                    natura altor servicii externalizate de entitatea care percepe taxele rutiere la furnizorul SETRE.

                        1.3.

                        Declarația de domeniu include, de asemenea, o descriere a cerințelor și a obligațiilor specifice ale furnizorului principal de servicii, care diferă de cele ale furnizorilor SETRE și care justifică orice diferențe în ceea ce privește remunerarea furnizorului de servicii principal în comparație cu cea a furnizorilor SETRE.

                        2.

                        O secțiune care definește etapele acreditării unui furnizor SETRE la domeniul SETRE și o durată indicativă a procedurii de acreditare. Această secțiune stabilește procedura completă pentru evaluarea conformității cu specificațiile și a adecvării pentru utilizare a elementelor constitutive de interoperabilitate. Ea include o listă a certificatelor solicitate, a încercărilor în laborator și pe teren și a costurilor indicative aferente, precum și a criteriilor sau a parametrilor măsurabili care indică conformitatea cu specificațiile.
                        Secțiunea conține trimiteri la toate standardele internaționale sau europene aplicabile legate de taxarea electronică și excepțiile de la aplicarea acestora în domeniul SETRE. Ea prevede, de asemenea, toate cerințele tehnice care sunt specifice domeniului SETRE și care nu sunt reglementate de standardele internaționale sau europene.
                        Aceeași procedură de acceptare se aplică tuturor furnizorilor SETRE.

                        3.

                        O secțiune privind datele de context ale taxei rutiere.

            ANEXA III
            CONFORMITATEA CU SPECIFICAȚIILE ȘI ADECVAREA PENTRU UTILIZARE A ELEMENTELOR CONSTITUTIVE DE INTEROPERABILITATE
            Conformitatea cu specificațiile
            Conformitatea elementelor constitutive de interoperabilitate (incluzând echipamentele și interfețele rutiere) cu cerințele menționate la articolul 15 alineatele (4) și (5) din Directiva 2019/520/UE, împreună cu toate specificațiile tehnice și standardele relevante, trebuie să fie demonstrată, înainte de introducerea lor pe piață, prin intermediul uneia dintre următoarele proceduri de evaluare a conformității, adaptate la caracteristicile specifice ale sectorului pe baza modulelor furnizate prin Decizia 768/2008/CE (1):

                        (a)

                        controlul intern al producției, astfel cum se prevede în secțiunea I (modulul A);

                        (b)

                        examinarea UE de tip, astfel cum se prevede în secțiunea II (modulul B), care este urmată de conformitatea cu tipul bazată pe controlul intern al producției prevăzut în secțiunea III (modulul C).

                  I.   Modulul A – Controlul intern al producției

            Controlul intern al producției este procedura de evaluare a conformității prin care producătorul îndeplinește obligațiile prevăzute la literele (a), (b) și (c) și garantează și declară pe răspunderea sa exclusivă că elementele constitutive de interoperabilitate în cauză îndeplinesc cerințele menționate la articolul 15 alineatele (4) și (5) din Directiva (UE) 2019/520.

                        (a)

                        Documentația tehnică
                        Producătorul elaborează documentația tehnică. Documentația permite evaluarea elementelor constitutive de interoperabilitate din punctul de vedere al conformității cu cerințele relevante și include o analiză adecvată și o evaluare a riscului (riscurilor). Documentația tehnică trebuie să cuprindă cerințele aplicabile și să acopere, în măsura în care acest lucru este relevant pentru evaluare, proiectul, producția și exploatarea elementului constitutiv de interoperabilitate. Documentația tehnică trebuie să conțină, unde este cazul, cel puțin următoarele elemente:

                                    (i)

                                    o descriere generală a elementului constitutiv de interoperabilitate;

                                    (ii)

                                    desenele de proiectare și de producție și diagramele componentelor, subansamblelor, circuitelor etc.;

                                    (iii)

                                    descrierile și explicațiile necesare pentru înțelegerea acestor desene și diagrame, precum și a funcționării elementului constitutiv de interoperabilitate;

                                    (iv)

                                    trimiteri la categoria de interfețe, astfel cum se specifică în anexa I;

                                    (v)

                                    o listă a standardelor și/sau a altor specificații tehnice relevante, aplicate integral sau parțial, și o descriere a soluțiilor adoptate pentru a îndeplini cerințele menționate în secțiunea I;

                                    (vi)

                                    rezultatele calculelor de proiectare și ale controalelor efectuate etc.; precum și

                                    (vii)

                                    rapoartele de încercare.

                        (b)

                        Producție
                        Producătorul întreprinde toate măsurile necesare pentru ca procesul de producție și monitorizarea acestuia să asigure conformitatea elementelor constitutive de interoperabilitate fabricate cu documentația tehnică menționată la litera (a) și cu cerințele instrumentelor legislative care se aplică acestora.

                        (c)

                        Declarația de conformitate „CE”
                        Producătorul întocmește o declarație de conformitate „CE” scrisă pentru un model de element constitutiv de interoperabilitate și o păstrează la dispoziția autorităților naționale, împreună cu documentația tehnică, timp de 10 ani după introducerea pe piață a elementului constitutiv de interoperabilitate. Declarația de conformitate trebuie să identifice elementul constitutiv de interoperabilitate pentru care a fost întocmită.
                        O copie a declarației de conformitate „CE” este pusă la dispoziția autorităților relevante, la cerere.

                        (d)

                        Reprezentant autorizat
                        Obligațiile producătorului prevăzute la litera (b) pot fi îndeplinite de către reprezentantul său autorizat, în numele său și pe răspunderea sa, cu condiția ca acestea să fie specificate în mandat.

                  II.   Modulul B – examinarea UE de tip

                        1.

                        Examinarea UE de tip este acea parte a procedurii de evaluare a conformității prin care un organism notificat examinează desenul tehnic al unui element constitutiv de interoperabilitate, verifică și atestă dacă desenul tehnic al elementului constitutiv de interoperabilitate corespunde cerințelor instrumentului legislativ care se aplică acestuia.

                        2.

                        Examinarea UE de tip poate fi efectuată în unul din următoarele moduri:

                                    —

                                    examinarea unui specimen, reprezentativ pentru producția avută în vedere, al elementului constitutiv de interoperabilitate complet (tip de producție);

                                    —

                                    evaluarea adecvării proiectului tehnic al elementului constitutiv de interoperabilitate prin examinarea documentației tehnice și a dovezilor justificative menționate la punctul 3, plus examinarea specimenelor, reprezentative pentru producția avută în vedere, ale uneia sau mai multor părți esențiale ale elementului constitutiv de interoperabilitate (combinație de tip de producție și tip de proiect);

                                    —

                                    evaluarea adecvării proiectului tehnic al elementului constitutiv de interoperabilitate prin examinarea documentației tehnice și a dovezilor justificative menționate la punctul 3, fără examinarea unui specimen (tip de proiect).

                        3.

                        Producătorul depune o cerere pentru examinarea UE de tip la un singur organism notificat ales de acesta.
                        Cererea trebuie să cuprindă:

                                    (a)

                                    denumirea și adresa producătorului și, în cazul în care cererea este depusă de către reprezentantul autorizat, se precizează, de asemenea, numele și adresa acestuia;

                                    (b)

                                    o declarație scrisă care arată că această cerere nu a mai fost înaintată niciunui alt organism notificat;

                                    (c)

                                    documentația tehnică, care permite evaluarea elementului constitutiv de interoperabilitate din punctul de vedere al conformității cu cerințele aplicabile ale instrumentului legislativ și include o analiză adecvată și o evaluare a riscului (riscurilor). Documentația tehnică trebuie să cuprindă cerințele aplicabile și să acopere, în măsura în care acest lucru este relevant pentru evaluare, proiectul, producția și exploatarea elementului constitutiv de interoperabilitate. Documentația tehnică cuprinde, unde este cazul, cel puțin următoarele elemente:

                                                (i)

                                                o descriere generală a elementului constitutiv de interoperabilitate;

                                                (ii)

                                                desenele de proiectare și de producție și diagramele componentelor, subansamblelor, circuitelor etc.;

                                                (iii)

                                                descrierile și explicațiile necesare pentru înțelegerea acestor desene și diagrame, precum și a funcționării elementului constitutiv de interoperabilitate;

                                                (iv)

                                                o listă a standardelor armonizate și/sau a altor specificații tehnice relevante ale căror referințe au fost publicate în Jurnalul Oficial al Uniunii Europene, aplicate integral sau parțial și descrierile soluțiilor adoptate pentru a satisface cerințele esențiale ale instrumentului legislativ, în cazul în care aceste standarde armonizate nu au fost aplicate. În eventualitatea unor standarde armonizate aplicate parțial, documentația tehnică menționează părțile care au fost aplicate;

                                                (v)

                                                rezultatele calculelor de proiectare și ale controalelor efectuate etc.; precum și

                                                (vi)

                                                rapoartele de încercare;

                                    (d)

                                    specimenele reprezentative pentru producția preconizată. Organismul notificat poate solicita specimene suplimentare, dacă acest lucru este necesar pentru realizarea programului de încercări; precum și

                                    (e)

                                    documente justificative privind caracterul adecvat al soluției proiectului tehnic. Aceste documente justificative trebuie să menționeze orice document care a fost utilizat, în special atunci când standardele armonizate și/sau specificațiile tehnice relevante nu au fost aplicate integral. Documentele justificative includ, dacă este necesar, rezultatele încercărilor efectuate în numele său ori pe răspunderea sa de laboratorul corespunzător al producătorului sau de un alt laborator de încercare.

                        4.

                        Organismul notificat:
                        În ceea ce privește elementul constitutiv de interoperabilitate:

                        4.1.

                        examinează documentația tehnică și dovezile suplimentare pentru a evalua caracterul adecvat al desenului tehnic al elementului constitutiv de interoperabilitate;
                        În ceea ce privește specimenul (specimenele):

                        4.2.

                        verifică dacă modelul (modelele) a (au) fost produs(e) în conformitate cu documentația tehnică și identifică elementele care au fost proiectate în conformitate cu cerințele aplicabile din standardele relevante armonizate și/sau din specificațiile tehnice, precum și elementele care au fost proiectate fără a se aplica cerințele relevante ale acestor standarde;

                        4.3.

                        efectuează examinările și încercările corespunzătoare sau dispune efectuarea acestora pentru a verifica, în cazul în care producătorul a ales să aplice soluțiile din standardele armonizate și/sau din specificațiile tehnice relevante, dacă acestea au fost aplicate corect;

                        4.4.

                        efectuează examinările și încercările corespunzătoare sau dispune efectuarea acestora, pentru a verifica, în cazul în care nu au fost aplicate soluțiile din standardele armonizate și/sau din specificațiile tehnice relevante, dacă soluțiile adoptate de către producător satisfac cerințele esențiale corespunzătoare ale instrumentului legislativ;

                        4.5.

                        stabilește, de comun acord cu producătorul, locul în care vor fi efectuate examinările și încercările.

                        5.

                        Organismul notificat întocmește un raport de evaluare în care se prezintă activitățile desfășurate conform punctului 4, precum și rezultatele acestora. Fără a aduce atingere obligațiilor sale față de autoritățile de notificare, organismul notificat nu divulgă conținutul acestui raport, integral sau parțial, decât cu acordul producătorului.

                        6.

                        În cazul în care tipul satisface cerințele instrumentului legislativ specific care se aplică elementului constitutiv de interoperabilitate în cauză, organismul notificat emite producătorului un certificat de examinare UE de tip. Certificatul cuprinde denumirea și adresa producătorului, concluziile examinării, condițiile (eventuale) de valabilitate și datele necesare pentru identificarea tipului aprobat. Certificatul poate avea atașate una sau mai multe anexe.
                        Certificatul și anexele sale conțin toate informațiile relevante pentru a permite atât evaluarea conformității elementelor constitutive de interoperabilitate produse cu tipul examinat, cât și controlul în utilizare.
                        În cazul în care tipul nu satisface cerințele aplicabile ale instrumentului legislativ, organismul notificat refuză emiterea unui certificat de examinare UE de tip și informează solicitantul în consecință, precizând în detaliu motivele refuzului.

                        7.

                        Organismul notificat se informează permanent în legătură cu orice modificări ale stadiului actual al tehnologiei general recunoscut care indică faptul că tipul aprobat poate să nu mai fie conform cu cerințele aplicabile ale instrumentului legislativ și stabilește dacă aceste modificări necesită investigații aprofundate. În acest caz, organismul notificat informează producătorul în consecință.
                        Producătorul informează organismul notificat care deține documentația tehnică referitoare la certificatul de examinare UE de tip în legătură cu toate modificările tipului aprobat care ar putea afecta conformitatea elementului constitutiv de interoperabilitate cu cerințele esențiale ale instrumentului legislativ sau cu condițiile de valabilitate a certificatului. Aceste modificări necesită o aprobare suplimentară sub forma unui supliment la certificatul original de examinare UE de tip.

                        8.

                        Fiecare organism notificat își informează autoritățile de notificare în legătură cu certificatele de examinare UE de tip și/sau orice suplimente la acestea pe care le-a eliberat sau retras și, în mod periodic sau la cerere, pune la dispoziția autorităților sale de notificare lista certificatelor și/sau a oricăror suplimente la acestea refuzate, suspendate sau restricționate în alt mod.
                        Fiecare organism notificat informează celelalte organisme notificate în legătură cu certificatele de examinare UE de tip și/sau orice suplimente la acestea pe care le-a refuzat, retras, suspendat sau restricționat în alt mod și, la cerere, în legătură cu certificatele și/sau suplimentele la acestea pe care le-a eliberat.
                        Comisia, statele membre și celelalte organisme notificate pot obține, la cerere, o copie a certificatelor de examinare UE de tip și/sau a suplimentelor la acestea. La cerere, Comisia și statele membre pot obține o copie a documentației tehnice și a rezultatelor examinărilor efectuate de organismul notificat. Organismul notificat păstrează un exemplar al certificatului de examinare UE de tip, al anexelor și suplimentelor acestuia, precum și dosarul tehnic incluzând documentația depusă de producător, până la expirarea valabilității certificatului.

                        9.

                        Producătorul păstrează la dispoziția autorităților naționale un exemplar al certificatului de examinare UE de tip, al anexelor și al suplimentelor acestuia, împreună cu documentația tehnică, timp de 10 ani după introducerea pe piață a elementului constitutiv de interoperabilitate.

                        10.

                        Reprezentantul autorizat al producătorului poate depune cererea menționată la punctul 3 și poate îndeplini obligațiile menționate la punctele 7 și 9, cu condiția ca acestea să fie menționate în mandat.

                  III.   Modulul C – Conformitatea cu tipul bazată pe controlul intern al producției

                        1.

                        Conformitatea cu tipul bazată pe controlul intern al producției este acea parte din procedura de evaluare a conformității prin care producătorul îndeplinește obligațiile prevăzute la punctele 2 și 3 și garantează și declară că elementele constitutive de interoperabilitate în cauză sunt conforme cu tipul descris în certificatul de examinare UE de tip și satisfac cerințele instrumentului legislativ care se aplică acestora.

                        2.

                        Producție
                        Producătorul ia toate măsurile necesare pentru ca procesul de producție și monitorizarea acestuia să asigure conformitatea elementelor constitutive de interoperabilitate produse cu tipul aprobat descris în certificatul de examinare UE de tip și cu cerințele instrumentului legislativ care se aplică acestora.

                        3.

                        Marcajul de conformitate și declarația de conformitate

                                    3.1.

                                    Producătorul aplică marcajul de conformitate prevăzut, astfel cum este stabilit în instrumentul legislativ, pe fiecare element constitutiv de interoperabilitate care este conform cu tipul descris în certificatul de examinare CE de tip și care satisface cerințele aplicabile ale instrumentului legislativ.

                                    3.2.

                                    Producătorul redactează o declarație de conformitate scrisă pentru fiecare model de element constitutiv de interoperabilitate și o păstrează la dispoziția autorităților naționale timp de 10 ani după introducerea pe piață a elementului constitutiv de interoperabilitate. Declarația de conformitate trebuie să identifice modelul de element constitutiv de interoperabilitate pentru care a fost redactată.
                                    O copie a declarației de conformitate este pusă la dispoziția autorităților relevante, la cerere.

                        4.

                        Reprezentantul autorizat
                        Obligațiile producătorului, stabilite la punctul 3, pot fi îndeplinite de către reprezentantul său autorizat, în numele său și sub responsabilitatea sa, cu condiția ca acestea să fie menționate în mandat.

                  IV.   Specificații pentru încercare

            Evaluarea conformității punerii în aplicare a cerințelor menționate la punctul 1 din anexa I la prezentul regulament de punere în aplicare și la articolul 5 alineatul (4) din Directiva 2019/520 poate fi evaluată prin aplicarea următoarelor specificații pentru încercare:

                        —

                        punctul 1 litera (a) din anexa I la prezentul regulament de punere în aplicare referitor tranzacțiile de facturare DSRC: EN 15876-1:2016 (2), ETSI TS 102 708-1-1:2010 (3), ETSI TS 102 708-1-2:2010 (4), ETSI TS 102 708-2-1:2013 (5) și, respectiv, ETSI TS 102 708-2-2:2018 (6);

                        —

                        punctul 1 litera (b) din anexa I la prezentul regulament de punere în aplicare referitor la tranzacțiile de verificare a conformității în timp real: EN ISO 13143-1:2016 (7);

                        —

                        punctul 1 litera (c) din anexa I la prezentul regulament de punere în aplicare referitor creșterea nivelului de localizare: EN ISO 13140-1:2016 (8).

                  V.   Adecvarea pentru utilizare (interoperabilitatea serviciului)

            Adecvarea pentru utilizare a elementelor constitutive de interoperabilitate este evaluată prin operarea sau utilizarea elementelor constitutive în exploatare, integrate în mod reprezentativ în sistemul de taxare SETRE (inclusiv mediile de încercare) al entității (entităților) care percepe (percep) taxele rutiere pe al cărui (căror) domeniu de taxare echipamentele de bord trebuie să circule pe o durată de funcționare specificată. Evaluarea adecvării pentru utilizare poate include încercări predefinite în declarația privind domeniul SETRE sau pilotări cu utilizatori reali. Entitatea care percepe taxele rutiere sau reprezentantul autorizat al acesteia, precum și furnizorul SETRE, producătorul sau un reprezentant autorizat și organismul notificat către care furnizorul SETRE a înaintat cererea trebuie să respecte fiecare etapă a evaluării adecvării pentru utilizare bazată pe criterii măsurabile sau pe parametri definiți în declarația privind domeniul SETRE în conformitate cu anexa II.
            Pentru a efectua o astfel de evaluare prin intermediul experienței în exploatare pentru a demonstra interoperabilitatea în funcționare a elementelor constitutive, producătorul, furnizorul SETRE sau un reprezentant autorizat fie colaborează direct cu entitatea (entitățile) care percepe (percep) taxele rutiere, fie se adresează unui organism notificat, sub rezerva respectării cerințelor de la literele (a) și (b). Entitatea care percepe taxele rutiere relevantă poate solicita ca încercările și/sau pilotările să fie efectuate cu ajutorul infrastructurii furnizate de către entitatea care percepe taxele rutiere, indiferent dacă furnizorul SETRE alege să colaboreze cu entitatea care percepe taxele rutiere sau se adresează unui organism notificat.

                        (a)

                        În cazul în care furnizorul SETRE colaborează direct cu entitatea (entitățile) care percepe (percep) taxele rutiere pe al cărui (căror) domeniu trebuie să circule echipamentele de bord:
                        Producătorul, furnizorul SETRE sau un reprezentant autorizat:

                                    (1)

                                    furnizează pentru încercări sau pune în funcțiune unul sau mai multe specimene reprezentative ale elementului (elementelor) constitutiv(e) de interoperabilitate, astfel cum se solicită de către entitatea (entitățile) care percepe (percep) taxele rutiere;

                                    (2)

                                    monitorizează comportamentul în exploatare al elementului (elementelor) constitutiv(e) de interoperabilitate, utilizând o procedură agreată și controlată de entitatea (entitățile) care percepe (percep) taxele rutiere;

                                    (3)

                                    demonstrează entității (entităților) care percepe (percep) taxele rutiere că elementele constitutive de interoperabilitate îndeplinesc toate cerințele de interoperabilitate ale acesteia (acestora);

                                    (4)

                                    redactează o declarație de adecvare pentru utilizare, aceasta fiind o condiție necesară pentru obținerea certificatului de adecvare pentru utilizare eliberat de entitatea (entitățile) care percepe (percep) taxele rutiere. Declarația de adecvare pentru utilizare include evaluarea de către entitatea (entitățile) care percepe (percep) taxele rutiere a adecvării pentru utilizare a elementelor constitutive de interoperabilitate ale SETRE în mediul SETRE al entității (entităților) respective.

                              Entitatea care percepe taxele rutiere:

                                    (1)

                                    definește în mod clar programul de validare prin experiența în exploatare;

                                    (2)

                                    aprobă procedura de monitorizare a comportamentului în exploatare în domeniile proprii de taxare rutieră și efectuează verificările specifice;

                                    (3)

                                    evaluează interoperabilitatea în exploatare cu sistemul propriu;

                                    (4)

                                    atestă adecvarea pentru utilizare pe domeniile proprii de taxare rutieră în cazurile în care comportamentul elementelor constitutive de interoperabilitate reprezintă un succes.

                        (b)

                        În cazul în care furnizorul SETRE se adresează unui organism notificat, furnizorul SETRE sau un reprezentant autorizat:

                                    (1)

                                    furnizează pentru încercări sau pune în funcțiune unul sau mai multe specimene reprezentative ale elementului (elementelor) constitutive de interoperabilitate, astfel cum se solicită și se specifică de către entitatea (entitățile) care percepe (percep) taxele rutiere;

                                    (2)

                                    monitorizează comportamentul în exploatare al elementelor constitutive de interoperabilitate, utilizând o procedură aprobată și controlată de organismul notificat;

                                    (3)

                                    furnizează organismului notificat dovezi cu privire la faptul că elementul (elementele) constitutiv(e) de interoperabilitate respectă cerințele de interoperabilitate ale entității (entităților) care percepe (percep) taxele rutiere, inclusiv rezultatele experienței în exploatare;

                                    (4)

                                    redactează declarația „CE” de adecvare pentru utilizare, aceasta fiind o condiție necesară pentru obținerea unui certificat de adecvare pentru utilizare eliberat de organismul notificat. Declarația „CE” de adecvare pentru utilizare include evaluarea/aprecierea organismului notificat în ceea ce privește adecvarea pentru utilizare a elementelor constitutive de interoperabilitate ale SETRE, evaluate în domeniul și în mediul SETRE al entității (entităților) care percepe (percep) taxele rutiere și, în special, atunci când sunt implicate interfețe, în raport cu specificațiile tehnice, mai ales cu cele de natură funcțională, care urmează a fi verificate.

                              Organismul notificat:

                                    (1)

                                    ia în considerare declarația de conformitate „CE” cu specificațiile, precum și cu cerințele prevăzute în declarația privind domeniul SETRE a entității (entităților) care percepe (percep) taxele rutiere;

                                    (2)

                                    organizează colaborarea cu entitatea (entitățile) relevantă(e) care percepe (percep) taxele rutiere;

                                    (3)

                                    verifică documentația tehnică și programul pentru validarea prin experiența în exploatare;

                                    (4)

                                    aprobă procedura de monitorizare a comportamentului în exploatare și realizează supravegherea specifică;

                                    (5)

                                    evaluează interoperabilitatea în exploatare cu sistemele și procesele operaționale ale entității (entităților) care percepe (percep) taxele rutiere;

                                    (6)

                                    eliberează un certificat de adecvare pentru utilizare în cazurile în care comportamentul elementelor constitutive de interoperabilitate reprezintă un succes;

                                    (7)

                                    emite un raport explicativ în cazurile în care comportamentul elementului (elementelor) constitutiv(e) de interoperabilitate constituie un insucces. Raportul trebuie să aibă în vedere și problemele care pot apărea în urma neconformității sistemelor și proceselor entității care percepe taxele rutiere cu standardele și specificațiile tehnice. Dacă este cazul, raportul menționează recomandări în vederea soluționării problemelor.

                  VI.   Conținutul și formatul declarațiilor de conformitate cu specificațiile și declarațiile de adecvare pentru utilizare

                        1.

                        Conținutul declarației de conformitate „CE”
                        Declarația de conformitate CE atestă faptul că îndeplinirea cerințelor prevăzute la articolul 15 alineatele (4), (5) și (6) din Directiva (UE) 2019/520 a fost demonstrată.
                        Declarația de conformitate CE corespunde modelului și structurii prevăzute la punctul 2 din prezenta secțiune. Ea conține elementele specificate în modulele relevante prevăzute în prezenta anexă și este actualizată în permanență. Declarația este tradusă în limba (limbile) impusă (impuse) de statul membru pe piața căruia este introdus sau pus la dispoziție elementul constitutiv de interoperabilitate.
                        Prin redactarea declarației de conformitate CE, producătorul își asumă responsabilitatea pentru conformitatea elementului constitutiv de interoperabilitate.

                        2.

                        Model pentru declarația de conformitate CE

                                    (1)

                                    Nr. … (identificare unică a elementului constitutiv de interoperabilitate):

                                    (2)

                                    Denumirea și adresa producătorului sau a reprezentantului său autorizat:

                                    (3)

                                    Prezenta declarație de conformitate este emisă pe răspunderea exclusivă a producătorului (sau a instalatorului):

                                    (4)

                                    Obiectul declarației (identificarea elementului constitutiv de interoperabilitate pentru a permite trasabilitatea. Poate include și o fotografie, dacă este cazul):

                                    (5)

                                    Obiectul declarației, descris mai sus, este în conformitate cu legislația relevantă de armonizare a Uniunii: …

                                    (6)

                                    Referințele standardelor armonizate relevante folosite sau referințele specificațiilor în legătură cu care se declară conformitatea:

                                    (7)

                                    Dacă este cazul, organismul notificat... (nume, număr) … a efectuat … (descrierea intervenției) … și a emis certificatul: …

                                    (8)

                                    Informații suplimentare:

                  Semnat pentru și în numele: …
            (locul și data emiterii):
            (numele, funcția) (semnătura):
            Declarațiile „CE” de adecvare pentru utilizare și documentele însoțitoare trebuie să fie datate și semnate.
            Declarațiile și instrucțiunile se redactează în aceeași limbă și trebuie să conțină următoarele:

                        (a)

                        trimiteri la legislația relevantă;

                        (b)

                        denumirea și adresa producătorului, a furnizorului SETRE sau a reprezentantului autorizat stabilit în Uniune (se indică denumirea comercială și adresa completă a reprezentantului autorizat, precum și denumirea comercială a producătorului);

                        (c)

                        descrierea elementului (elementelor) constitutiv(e) de interoperabilitate (originea, tipul, versiunea etc.);

                        (d)

                        descrierea procedurii utilizate pentru declararea conformității cu specificațiile sau a adecvării pentru utilizare;

                        (e)

                        toate cerințele relevante îndeplinite de elementele constitutive de interoperabilitate și, în special, condițiile de utilizare ale acestora;

                        (f)

                        dacă este cazul, numele și adresa entității (entităților) care percepe (percep) taxele rutiere/ale organismului (organismelor) notificat (notificate) implicate în procedura urmată pentru evaluarea conformității cu specificațiile sau a adecvării pentru utilizare;

                        (g)

                        trimiteri la specificațiile tehnice, dacă este cazul;

                        (h)

                        identificarea semnatarului împuternicit să angajeze producătorul sau pe reprezentantul autorizat al acestuia stabilit în Uniune.

               (1)  Decizia nr. 768/2008/CE a Parlamentului European și a Consiliului din 9 iulie 2008 privind un cadru comun pentru comercializarea produselor și de abrogare a Deciziei 93/465/CEE a Consiliului (JO L 218, 13.8.2008, p. 82).

               (2)  Electronic fee collection – Evaluation of on-board and roadside equipment for conformity to EN 15509 (Colectarea taxelor electronice – Evaluarea echipamentelor de la bord și a celor din trafic în scopul conformității cu standardul EN 15509).

               (3)  Intelligent Transport Systems (ITS) [Sisteme inteligente de transport (ITS)]; RTTT; Test specifications for High Data Rate (HDR) data transmission equipment operating in the 5,8 GHz ISM band; [Caracteristici tehnice și metode de încercare pentru echipamentele de transmisie a datelor cu flux mare de date (HDR – High Data Rate) care funcționează în banda industrială, științifică și medicală (ISM) de 5,8 GHz]; Partea 1: Data Link Layer; (Nivelul de legătură între date;) Subpartea 1: Protocol Implementation Conformance Statement (PICS) proforma specification (Specificație proforma pentru Protocolul privind punerea în aplicare a declarației de conformitate).

               (4)  Intelligent Transport Systems (ITS) [Sisteme inteligente de transport (ITS)]; RTTT; Test specifications for High Data Rate (HDR) data transmission equipment operating in the 5,8 GHz ISM band; [Caracteristici tehnice și metode de încercare pentru echipamentele de transmisie a datelor cu flux mare de date (HDR – High Data Rate) care funcționează în banda industrială, științifică și medicală (ISM) de 5,8 GHz]; Partea 1: Data Link Layer; (Nivelul de legătură între date;) Subpartea 2: Test Suite Structure and Test Purposes (TSS&TP) (Structura secvenței de încercare și scopurile încercării).

               (5)  Intelligent Transport Systems (ITS) [Sisteme inteligente de transport (ITS)]; RTTT; Test specifications for High Data Rate (HDR) data transmission equipment operating in the 5,8 GHz ISM band; [Caracteristici tehnice și metode de încercare pentru echipamentele de transmisie a datelor cu flux mare de date (HDR – High Data Rate) care funcționează în banda industrială, științifică și medicală (ISM) de 5,8 GHz]; Partea 2: Application Layer; (Nivelul de aplicație); Subpartea 1: Protocol Implementation Conformance Statement (PICS) proforma specification (Specificație proforma pentru Protocolul privind punerea în aplicare a declarației de conformitate).

               (6)  Intelligent Transport Systems (ITS) [Sisteme inteligente de transport (ITS)]; RTTT; Test specifications for High Data Rate (HDR) data transmission equipment operating in the 5,8 GHz ISM band; [Caracteristici tehnice și metode de încercare pentru echipamentele de transmisie a datelor cu flux mare de date care funcționează în banda industrială, științifică și medicală (ISM) de 5,8 GHz]; Partea 2: Application Layer; (Nivelul de aplicație); Subpartea 2: Test Suite Structure and Test Purposes (TSS & TP) (Structura secvenței de încercare și scopurile încercării).

               (7)  Electronic fee collection – Evaluation of on-board and roadside equipment for conformity to ISO 12813 – Part 1: (Colectarea taxelor electronice – Evaluarea echipamentelor de la bord și a celor din trafic în scopul conformității cu standardul ISO 12813 – Partea 1:) Structura secvenței de încercare și scopurile încercării.

               (8)  Electronic fee collection – Evaluation of on-board and roadside equipment for conformity to ISO 13141 – Part 1: Colectarea taxelor electronice – Evaluarea echipamentelor de la bord și a celor din trafic în scopul conformității cu standardul ISO 13141 – Partea 1: Structura secvenței de încercare și scopurile încercării.


title: Regulamentul de punere în aplicare (UE) 2020/501 al Comisiei din 6 aprilie 2020 de derogare de la Regulamentul de punere în aplicare (UE) nr. 809/2014 în ceea ce privește data finală de depunere a cererii unice, a cererilor de ajutor sau a cererilor de plată, data finală pentru notificarea modificărilor aduse cererii unice sau cererii de plată și data finală pentru cererile de alocare a drepturilor la plată sau de creștere a valorii drepturilor la plată în cadrul schemei de plată de bază pentru anul 2020

text:
                  7.4.2020

                  RO

                  Jurnalul Oficial al Uniunii Europene

                  L 109/8

         REGULAMENTUL DE PUNERE ÎN APLICARE (UE) 2020/501 AL COMISIEI
         din 6 aprilie 2020
         de derogare de la Regulamentul de punere în aplicare (UE) nr. 809/2014 în ceea ce privește data finală de depunere a cererii unice, a cererilor de ajutor sau a cererilor de plată, data finală pentru notificarea modificărilor aduse cererii unice sau cererii de plată și data finală pentru cererile de alocare a drepturilor la plată sau de creștere a valorii drepturilor la plată în cadrul schemei de plată de bază pentru anul 2020
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1306/2013 al Parlamentului European și al Consiliului din 17 decembrie 2013 privind finanțarea, gestionarea și monitorizarea politicii agricole comune și de abrogare a Regulamentelor (CEE) nr. 352/78, (CE) nr. 165/94, (CE) nr. 2799/98, (CE) nr. 814/2000, (CE) nr. 1290/2005 și (CE) nr. 485/2008 ale Consiliului (1), în special articolul 78 primul paragraf litera (b),
         întrucât:

                     (1)

                     Regulamentul de punere în aplicare (UE) nr. 809/2014 al Comisiei (2) prevede data finală de depunere a cererii unice, a cererilor de ajutor sau a cererilor de plată, data finală pentru notificarea modificărilor aduse cererii unice sau cererii de plată și data finală de depunere a cererilor de alocare a drepturilor la plată sau de creștere a valorii drepturilor la plată în cadrul schemei de plată de bază.

                     (2)

                     Din cauza situației actuale apărute ca urmare a pandemiei cauzate de COVID-19 și a restricțiilor extinse de circulație puse în aplicare în statele membre, au apărut dificultăți administrative excepționale în toate statele membre.

                     (3)

                     Această situație a afectat posibilitatea beneficiarilor de a depune cererea unică, cererile de ajutor sau cererile de plată și cererile de alocare a drepturilor la plată sau de creștere a valorii drepturilor la plată în cadrul schemei de plată de bază în termenele prevăzute la articolul 13 alineatul (1) și la articolul 22 alineatul (1) din Regulamentul de punere în aplicare (UE) nr. 809/2014.

                     (4)

                     Având în vedere această situație, este necesar să se prevadă o derogare de la articolul 13 alineatul (1) și de la articolul 22 alineatul (1) din Regulamentul de punere în aplicare (UE) nr. 809/2014, derogare care să permită statelor membre să fixeze, pentru anul 2020, o dată finală pentru depunerea cererii unice, a cererilor de ajutor sau a cererilor de plată, precum și o dată finală pentru depunerea cererilor de alocare a drepturilor la plată sau de creștere a valorii drepturilor la plată în cadrul schemei de plată de bază, date care să fie ulterioare celor prevăzute la respectivele articole. Dat fiind că datele și perioadele menționate la articolul 11 alineatul (4) și la articolul 15 alineatele (2) și (2a) din Regulamentul de punere în aplicare (UE) nr. 809/2014 sunt legate de data finală prevăzută la articolul 13 alineatul (1) din respectivul regulament, ar trebui să se prevadă o derogare similară pentru notificarea rezultatelor controalelor preliminare și a modificărilor aduse cererii unice sau cererii de plată.

                     (5)

                     Întrucât aceste derogări ar trebui să se refere la cererea unică, la cererile de ajutor și la cererile de plată, la modificările aduse cererii unice sau cererii de plată și la cererile de alocare a drepturilor la plată pentru anul 2020, este oportun ca prezentul regulament să se aplice cererilor și cererilor de plată aferente anului 2020.

                     (6)

                     Măsurile prevăzute în prezentul regulament sunt conforme cu avizul Comitetului privind plățile directe și al Comitetului privind dezvoltarea rurală,

               ADOPTĂ PREZENTUL REGULAMENT:

            Articolul 1
            Prin derogare de la articolul 13 alineatul (1) primul paragraf din Regulamentul de punere în aplicare (UE) nr. 809/2014, pentru anul 2020, datele finale care urmează să fie stabilite de statele membre și până la care trebuie depuse cererea unică, cererile de ajutor sau cererile de plată nu pot depăși 15 iunie. Cu toate acestea, în ceea ce privește Estonia, Letonia, Lituania, Finlanda și Suedia, datele respective nu pot depăși 15 iulie.

            Articolul 2
            Prin derogare de la articolul 15 alineatul (2) primul paragraf din Regulamentul de punere în aplicare (UE) nr. 809/2014, pentru anul 2020, statele membre pot decide ca modificările aduse cererii unice sau cererii de plată în conformitate cu articolul 15 alineatul (1) din Regulamentul de punere în aplicare (UE) nr. 809/2014 să fie notificate autorității competente până la data de 30 iunie. Cu toate acestea, Estonia, Letonia, Lituania, Finlanda și Suedia pot decide ca respectivele modificări să fie notificate până la 30 iulie.

            Articolul 3
            Derogările prevăzute la articolele 1 și 2 se aplică în statele membre vizate și în scopul calculării perioadelor de 26 și, respectiv, de 9 zile calendaristice după data finală de depunere a cererii unice, a cererii de ajutor sau a cererilor de plată și după data finală pentru notificarea modificărilor menționate la articolul 11 alineatul (4) și la articolul 15 alineatul (2a) din Regulamentul de punere în aplicare (UE) nr. 809/2014.

            Articolul 4
            Prin derogare de la articolul 22 alineatul (1) din Regulamentul de punere în aplicare (UE) nr. 809/2014, pentru anul 2020, data care urmează să fie stabilită de statele membre pentru depunerea cererilor de alocare a drepturilor la plată sau de creștere a valorii drepturilor la plată în cadrul schemei de plată de bază nu poate depăși 15 iunie. Cu toate acestea, în ceea ce privește Estonia, Letonia, Lituania, Finlanda și Suedia, data respectivă nu poate depăși 15 iulie.

            Articolul 5
            Prezentul regulament intră în vigoare la data publicării în Jurnalul Oficial al Uniunii Europene.
            Se aplică cererilor și cererilor de plată aferente anului 2020.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 6 aprilie 2020.

                  Pentru Comisie

                  Președintele

               Ursula VON DER LEYEN

            (1)  JO L 347, 20.12.2013, p. 549.

            (2)  Regulamentul de punere în aplicare (UE) nr. 809/2014 al Comisiei din 17 iulie 2014 de stabilire a normelor de aplicare a Regulamentului (UE) nr. 1306/2013 al Parlamentului European și al Consiliului în ceea ce privește sistemul integrat de administrare și control, măsurile de dezvoltare rurală și ecocondiționalitatea (JO L 227, 31.7.2014, p. 69).


title: Regulamentul de punere în aplicare (UE) 2020/500 al Comisiei din 6 aprilie 2020 de autorizare a introducerii pe piață a pulberilor de semințe de chia (Salvia hispanica) parțial degresate ca aliment nou în temeiul Regulamentului (UE) 2015/2283 al Parlamentului European și al Consiliului și de modificare a Regulamentului de punere în aplicare (UE) 2017/2470 al Comisiei (Text cu relevanță pentru SEE)

text:
                  7.4.2020

                  RO

                  Jurnalul Oficial al Uniunii Europene

                  L 109/2

         REGULAMENTUL DE PUNERE ÎN APLICARE (UE) 2020/500 AL COMISIEI
         din 6 aprilie 2020
         de autorizare a introducerii pe piață a pulberilor de semințe de chia (Salvia hispanica) parțial degresate ca aliment nou în temeiul Regulamentului (UE) 2015/2283 al Parlamentului European și al Consiliului și de modificare a Regulamentului de punere în aplicare (UE) 2017/2470 al Comisiei
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2015/2283 al Parlamentului European și al Consiliului din 25 noiembrie 2015 privind alimentele noi, de modificare a Regulamentului (UE) nr. 1169/2011 al Parlamentului European și al Consiliului și de abrogare a Regulamentului (CE) nr. 258/97 al Parlamentului European și al Consiliului și a Regulamentului (CE) nr. 1852/2001 al Comisiei (1), în special articolul 12,
         întrucât:

                     (1)

                     Regulamentul (UE) 2015/2283 prevede că doar alimentele noi autorizate și incluse în lista Uniunii pot fi introduse pe piața Uniunii.

                     (2)

                     În temeiul articolului 8 din Regulamentul (UE) 2015/2283, a fost adoptat Regulamentul de punere în aplicare (UE) 2017/2470 al Comisiei (2) în care a fost stabilită o listă a Uniunii conținând alimentele noi autorizate.

                     (3)

                     În temeiul articolului 12 din Regulamentul (UE) 2015/2283, Comisia trebuie să transmită un proiect de act de punere în aplicare vizând autorizarea introducerii pe piața Uniunii a unui aliment nou și actualizarea listei Uniunii.

                     (4)

                     La 18 aprilie 2018, societatea Access Business Group International LLC (denumită în continuare „solicitantul”) a transmis Comisiei o cerere de introducere pe piața Uniunii a pulberilor de semințe de chia (Salvia hispanica) parțial degresate ca aliment nou, în conformitate cu articolul 10 alineatul (1) din Regulamentul (UE) 2015/2283. Solicitantul a cerut ca pulberea de semințe de chia (Salvia hispanica) să fie utilizată în mai multe categorii de produse alimentare destinate populației generale, după cum urmează: produse lactate fermentate nearomatizate, inclusiv lapte acidulat natural nearomatizat (cu excepția laptelui acidulat sterilizat), netratat termic după fermentare; produse lactate fermentate nearomatizate, tratate termic după fermentare; produse lactate fermentate aromatizate, inclusiv produse tratate termic; produse de cofetărie; sucuri de fructe și legume; nectaruri de fructe și legume și produse similare; băuturi aromatizate; suplimente alimentare, astfel cum sunt definite în Directiva 2002/46/CE a Parlamentului European și a Consiliului (3), cu excepția suplimentelor alimentare pentru sugari și copii de vârstă mică; paste alimentare.

                     (5)

                     La 16 iulie 2018, solicitantul a transmis Comisiei o cerere de introducere pe piața Uniunii a unei alte pulberi de semințe de chia (Salvia hispanica) parțial degresate ca aliment nou, în conformitate cu articolul 10 alineatul (1) din Regulamentul (UE) 2015/2283. Solicitantul a cerut ca pulberea de semințe de chia (Salvia hispanica) să fie utilizată în mai multe categorii de produse alimentare destinate populației generale, după cum urmează: produse de cofetărie; sucuri de fructe și legume; nectaruri de fructe și legume și produse similare; băuturi aromatizate; suplimente alimentare, astfel cum sunt definite în Directiva 2002/46/CE, cu excepția suplimentelor alimentare pentru sugari și copii de vârstă mică; paste alimentare.

                     (6)

                     Cele două cereri adresate Comisiei se referă la autorizarea a două pulberi diferite de semințe de chia (Salvia hispanica) parțial degresate ca aliment nou. Ambele pulberi de semințe de chia (Salvia hispanica) sunt degresate parțial și se obțin prin presarea și măcinarea semințelor întregi de chia (Salvia hispanica). Principalele diferențe dintre cele două pulberi se referă la dimensiunile particulelor și la conținutul anumitor macronutrienți. Pulberea cu un conținut ridicat de proteine are particule de dimensiuni mai mici de 130 μm și un conținut de proteine de cel puțin 40 %, în timp ce pulberea cu un conținut ridicat de fibre are particule de dimensiuni mai mici de 400 μm și un conținut de fibre alimentare de cel puțin 50 %. Utilizările propuse pentru ambele pulberi sunt, de asemenea, similare.

                     (7)

                     În conformitate cu articolul 10 alineatul (3) din Regulamentul (UE) 2015/2283, Comisia a consultat Autoritatea Europeană pentru Siguranța Alimentară (denumită în continuare „autoritatea”) la 22 iunie 2018 și, respectiv, la 22 octombrie 2018, solicitându-i să furnizeze un aviz științific prin efectuarea unei evaluări a pulberilor de semințe de chia (Salvia hispanica) ca aliment nou. Luând în considerare asemănările dintre cele două tipuri de pulberi de semințe de chia (Salvia hispanica) parțial degresate, evaluările siguranței lor au fost efectuate în comun de către autoritate.

                     (8)

                     La 15 mai 2019, autoritatea a adoptat avizul științific „Safety of chia seeds (Salvia hispanica L.) powders, as novel foods, pursuant to Regulation (EU) 2015/2283” (4) [Siguranța pulberilor de semințe de chia (Salvia hispanica L.) ca aliment nou în temeiul Regulamentului (UE) 2015/2283]. Acest aviz respectă cerințele de la articolul 11 din Regulamentul (UE) 2015/2283.

                     (9)

                     În avizul respectiv, autoritatea a concluzionat că pulberile de semințe de chia (Salvia hispanica) parțial degresate sunt sigure în condițiile de utilizare evaluate. Prin urmare, avizul autorității oferă suficiente motive pentru a se stabili că, pentru utilizările și nivelurile de utilizare evaluate, pulberile de semințe de chia (Salvia hispanica) parțial degresate sunt conforme cu articolul 12 alineatul (1) din Regulamentul (UE) 2015/2283 atunci când sunt utilizate în produse lactate fermentate nearomatizate, inclusiv lapte acidulat natural nearomatizat (cu excepția laptelui acidulat sterilizat) netratat termic după fermentare; produse lactate fermentate nearomatizate, tratate termic după fermentare; produse lactate fermentate aromatizate, inclusiv produse tratate termic; produse de cofetărie; sucuri de fructe și legume; nectaruri de fructe și legume și produse similare; băuturi aromatizate; suplimente alimentare, astfel cum sunt definite în Directiva 2002/46/CE, cu excepția suplimentelor alimentare pentru sugari și copii de vârstă mică.

                     (10)

                     În avizul său științific intitulat „Safety of chia seeds (Salvia hispanica L.) as a novel food for extended uses pursuant to Regulation (EU) 2015/2283” [Siguranța semințelor de chia (Salvia hispanica L.) ca aliment nou destinat unor utilizări extinse în temeiul Regulamentului (UE) 2015/2283] (5), autoritatea a ținut cont de un studiu care atrăgea atenția asupra posibilei formări a acrilamidei atunci când semințele de chia (Salvia hispanica L.) sunt utilizate în produsele alimentare care necesită un tratament termic la o temperatură mai mare sau egală cu 120 °C în procesul de fabricare, prelucrare sau preparare. Autoritatea a considerat că acest studiu este, de asemenea, aplicabil în cazul evaluării pulberilor de semințe de chia (Salvia hispanica), deoarece acestea diferă de semințele de chia (Salvia hispanica) deja incluse în lista Uniunii numai în ceea ce privește degresarea, un tratament neutru din punctul de vedere al formării acrilamidei.

                     (11)

                     Autoritatea a observat că pastele alimentare pot fi supuse unui tratament termic la o temperatură de peste 120 °C și ar putea reprezenta o sursă importantă de acrilamidă, în timp ce alte categorii de produse alimentare propuse nu prezintă probleme de siguranță în ceea ce privește eventuala formare a acrilamidei.

                     (12)

                     În avizul referitor la siguranța pulberilor de semințe de chia (Salvia hispanica), autoritatea a considerat că sunt necesare informații suplimentare din partea solicitantului și/sau din domeniul public pentru a aborda potențialul de formare a acrilamidei atunci când produsele alimentare care conțin pulberi de semințe de chia (Salvia hispanica) sunt supuse unui tratament termic la o temperatură mai mare sau egală cu 120 °C. În conformitate cu articolul 11 alineatul (4) din Regulamentul (UE) 2015/2283, autoritatea a solicitat informații suplimentare din partea solicitantului cu privire la posibila formare a unor contaminanți de proces care pot apărea în cursul prelucrării și al producerii unui produs alimentar (la nivelul producătorului) și/sau atunci când un produs alimentar cu adaos de pulberi de semințe de chia (Salvia hispanica) este supus fierberii (tratament termic la nivelul consumatorului). Perioada stabilită pentru furnizarea informațiilor suplimentare s-a încheiat la 13 mai 2019. Deși solicitantul a furnizat informații suplimentare în termenul stabilit, autoritatea a concluzionat că informațiile furnizate nu sunt suficiente pentru a evalua posibilitatea formării acrilamidei în pastele alimentare la o temperatură de peste 120 °C, ceea ce ar putea reprezenta o sursă importantă de acrilamidă la nivelul consumatorilor.

                     (13)

                     În absența unor informații cu privire la posibila formare a acrilamidei în pastele alimentare atunci când acestea sunt supuse unui astfel de tratament termic, autoritatea a amânat evaluarea pulberii de semințe de chia din pastele alimentare până în momentul în care vor fi disponibile informațiile suplimentare. Consecința este că, în stadiul actual, Comisia nu dispune de avizul autorității necesar în temeiul articolului 12 alineatul (1) literele (a) și (c) din Regulamentul (UE) 2015/2283 pentru aprobarea utilizării pulberilor de semințe de chia (Salvia hispanica) în pastele alimentare care pot fi supuse unui tratament termic la o temperatură mai mare sau egală cu 120 °C. Prin urmare, nu se va lua o decizie ulterioară cu privire la această utilizare decât după publicarea avizului relevant al autorității.

                     (14)

                     Avizul autorității a identificat, de asemenea, două rapoarte de caz din literatura științifică disponibilă care au asociat consumul de semințe de chia (Salvia hispanica) cu reacții alergice și a concluzionat pe această bază că, în cazul consumului de semințe de chia, pot apărea reacții alergice. În plus, autoritatea consideră că potențialul alergen al pulberilor de semințe de chia (Salvia hispanica) este similar cu cel al semințelor de chia (Salvia hispanica), deoarece nu se preconizează că etapele de fabricație utilizate în producția pulberilor vor modifica potențialul alergen al semințelor de chia (Salvia hispanica). Având în vedere faptul că, până în prezent, au fost raportate doar cele două cazuri de alergie și date fiind consumul răspândit de semințe de chia (Salvia hispanica) și prezența acestora de mulți ani pe piața Uniunii și pe piața mondială, nu trebuie incluse cerințe specifice de etichetare referitoare la posibile reacții alergice la consumul de pulberi de semințe de chia (Salvia hispanica) în lista cu alimentele noi autorizate a Uniunii până la obținerea și evaluarea de către autoritate a unor dovezi științifice suplimentare cu privire la potențialul alergenic al semințelor de chia (Salvia hispanica).

                     (15)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1

               (1)   Pulberile de semințe de chia (Salvia hispanica) parțial degresate, cu specificațiile din anexa la prezentul regulament, se includ în lista cu alimente noi autorizate a Uniunii, stabilită în Regulamentul de punere în aplicare (UE) 2017/2470.

               (2)   Rubrica din lista Uniunii menționată la alineatul (1) include condițiile de utilizare și cerințele de etichetare stabilite în anexă.

            Articolul 2
            Anexa la Regulamentul de punere în aplicare (UE) 2017/2470 se modifică în conformitate cu anexa la prezentul regulament.

            Articolul 3
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 6 aprilie 2020.

                  Pentru Comisie

                  Președintele

               Ursula VON DER LEYEN

            (1)  JO L 327, 11.12.2015, p. 1.

            (2)  Regulamentul de punere în aplicare (UE) 2017/2470 al Comisiei din 20 decembrie 2017 de stabilire a listei cu alimente noi a Uniunii în conformitate cu Regulamentul (UE) 2015/2283 al Parlamentului European și al Consiliului privind alimentele noi (JO L 351, 30.12.2017, p. 72).

            (3)  Directiva 2002/46/CE a Parlamentului European și a Consiliului din 10 iunie 2002 referitoare la apropierea legislațiilor statelor membre privind suplimentele alimentare (JO L 183, 12.7.2002, p. 51).

            (4)  EFSA Journal 2019;17(6):5716.

            (5)  EFSA Journal 2019;17(4):5657.

            ANEXĂ
            Anexa la Regulamentul de punere în aplicare (UE) 2017/2470 se modifică după cum urmează:

                        1.

                        În tabelul 1 (Alimente noi autorizate), se introduce următoarea rubrică, în ordine alfabetică:

                                    Aliment nou autorizat

                                    Condițiile în care poate fi utilizat alimentul nou

                                    Cerințe specifice suplimentare privind etichetarea

                                    Alte cerințe

                                    „Pulberi de semințe de chia (Salvia hispanica) parțial degresate

                                       Categorie specifică de alimente

                                       Niveluri maxime

                                    Denumirea alimentului nou menționat pe eticheta produselor alimentare care îl conțin este «Pulbere de semințe de chia (Salvia hispanica) parțial degresată»

                                    Pulbere cu un conținut ridicat de proteine

                                    Produse lactate fermentate nearomatizate, inclusiv lapte acidulat natural nearomatizat (cu excepția laptelui acidulat sterilizat), netratat termic după fermentare

                                    0,7 %

                                    Produse lactate fermentate nearomatizate, tratate termic după fermentare

                                    0,7 %

                                    Produse lactate fermentate aromatizate, inclusiv produse tratate termic

                                    0,7 %

                                    Produse de cofetărie

                                    10 %

                                    Sucuri de fructe în sensul Directivei 2001/112/CE (*1) și sucuri de legume

                                    2,5 %

                                    Nectaruri de fructe în sensul Directivei 2001/112/CE și nectaruri de legume și produse similare

                                    2,5 %

                                    Băuturi aromatizate

                                    3 %

                                    Suplimente alimentare în sensul Directivei 2002/46/CE, cu excepția suplimentelor alimentare pentru sugari și copii de vârstă mică

                                    7,5 g/zi

                                    Pulbere cu un conținut ridicat de fibre

                                    Produse de cofetărie

                                    4 %

                                    Sucuri de fructe în sensul Directivei 2001/112/CE și sucuri de legume

                                    2,5 %

                                    Nectaruri de fructe în sensul Directivei 2001/112/CE și nectaruri de legume și produse similare

                                    4 %

                                    Băuturi aromatizate

                                    4 %

                                    Suplimente alimentare în sensul Directivei 2002/46/CE, cu excepția suplimentelor alimentare pentru sugari și copii de vârstă mică

                                    12 g/zi

                        2.

                        În tabelul 2 (Specificații), se introduce următoarea rubrică, în ordine alfabetică:

                                    Alimente noi autorizate

                                    Specificații

                                    „Pulberi de semințe de chia (Salvia hispanica) parțial degresate

                                       Descriere/Definiție:

                                    Alimentele noi sunt pulberile de semințe de chia (Salvia hispanica) parțial degresate, obținute prin presarea și măcinarea semințelor întregi de Salvia hispanica L.

                                       Proprietăți fizice și senzoriale:

                                    Materii străine: 0,1 %

                                    Pulbere cu un conținut ridicat de proteine

                                    Pulbere cu un conținut ridicat de fibre

                                    Dimensiunea particulelor

                                    ≤ 130 μm

                                    ≤ 400 μm

                                       Compoziția chimică:

                                    Pulbere de Salvia hispanica cu un conținut ridicat de proteine

                                    Pulbere de Salvia hispanica cu un conținut ridicat de fibre

                                    Umiditate

                                    ≤ 9,0 %

                                    ≤ 9,0 %

                                    Proteine

                                    ≥ 40,0 %

                                    ≥ 24,0 %

                                    Grăsime

                                    ≤ 17 %

                                    ≤ 12 %

                                    Fibre

                                    ≤ 30 %

                                    ≥ 50 %

                                       Criterii microbiologice:

                                    Număr total pe placă: ≤ 10 000  UFC/g
                                    Drojdii: ≤ 500 UFC/g
                                    Mucegaiuri: ≤ 500 UFC/g

                                       Staphylococcus aureus: ≤ 10 UFC/g
                                    Bacterii coliforme: < 100 NCP/g
                                    Enterobacterii: ≤ 100 UFC/g

                                       Bacillus cereus: ≤ 50 UFC/g

                                       Escherichia coli: < 10 NCP/g

                                       Listeria monocytogenes: Absență/g

                                       Salmonella spp.: Absență în 25 g

                                       Contaminanți:
                                    Arsen: ≤ 0,1 ppm
                                    Cadmiu: ≤ 0,1 ppm
                                    Plumb: ≤ 0,1 ppm
                                    Mercur: ≤ 0,1 ppm
                                    Aflatoxine totale: ≤ 4 ppb
                                    Ochratoxină A: ≤ 1 ppb”

               (*1)  Directiva 2001/112/CE a Consiliului din 20 decembrie 2001 privind sucurile de fructe și anumite produse similare destinate consumului uman (JO L 10, 12.1.2002, p. 58).”